作者:劉鎮2
標題:沁園春
內容:誰似花翁，長年湖海，蹇驢弊裘。想江塵醉帽，青樓歌扇，揮金談笑，惜玉風流。吳下阿蒙，江南老賀，肯為良田二頃謀。人間世，算到頭一夢，螻蟻王侯。悠悠。吾道何求。況白首相逢說舊遊。記疏風淡月，寒燈古寺，平章詩境，分付糟丘。聚散摶沙，炎涼轉燭，歸去來兮萬事休。無何有，問從前那個，騎鶴揚州。